google/wiki40b huggingface dataset:
Imiku rauavaegusaneemia

Patofüsioloogia

Organismi hapnikuga varustamises on kesksel kohal erütrotsüüdid ja nendes sisalduv hemoglobiin. Hemoglobiin koosneb valgulisest ja mittevalgulisest osast, mille keskel asuv raua-aatom on võimeline siduma hapniku ja süsihappegaasi. Rauavaeguse tingimustes häirub hemoglobiini tootmine ja uued moodustuvad erütrotsüüdid sisaldavad vähem hemoglobiini. Seetõttu näivad rauavaegusaneemia korral erütrotsüüdid mikroskoopilisel uuringul ka heledamad. Väiksema hemoglobiinisisalduse tõttu on erütrotsüüdid väiksemad (mikrotsütaarsed). Kestval rauavaegusel kujuneb aneemia. Aneemia tähendab erütrotsüütide võimetust tagada kudede hapnikuga varustatus. Maailma Tervishoiuorganisatsiooni järgi loetakse aneemiaks olukorda, kus vere hemoglobiinisisaldus on < 110 g/L lastel vanuses 6–59 kuud, < 115 g/L lastel vanuses 5–11 aastat ja < 120 g/L lastel vanuses 12–14 aastat. Hinnanguliselt on pooled aneemiajuhud põhjustatud rauavaegusest.Loote rauavarud kujunevad valdavalt raseduse kolmandal trimestril, mistõttu on enneaegsete laste kaasasündinud rauavarud väiksemad. Emalt pärinevad rauavarud ammenduvad 4.–5. elukuul ja seejärel sõltub päevase rauavajaduse tagamine toidus sisalduvast rauast ja selle imendumisest imiku soolestikus.

Sümptomid

Rauavaegusaneemia korral on imikutel ja väikelastel levinumateks ilminguteks kahvatus, ärrituvus, isutus, väsimus ning kui hemoglobiiniväärtus on väga madal, siis ka letargia. Kui vereanalüüse tehakse imikutele ja väikelastele enamasti vaid tõsiste tervisekaebuste esinedes, siis jääb rauavaegus tihti diagnoosimata. Seetõttu tehakse Eestis ja mitmes teises riigis imikutele 10–12 kuu vanuses regulaarse tervisekontrolli ajal vereanalüüs.
Rauavaegust ja rauavaegusaneemiat imikueas seostatakse hilisemas lapseeas halvenenud neurokognitiivsete funktsioonidega ja vähese füüsilise aktiivsusega (ning sellest tulenevate terviseprobleemidega, nt rasvumisega). Mõjud jäävad sageli püsima ka pärast edukat raua-ravi. Seetõttu on rauadefitsiini ennetamine imikutel ja väikelastel kiires kasvuperioodis eriti oluline, et tagada kesknärvisüsteemi normaalne areng.

Levimus

Rauavaegusaneemiat esineb rohkem poistel ja enneaegsetel lastel. Soopõhine erinevus kaob, kui lisatoiduna hakatakse kasutama rauaga rikastatud toite. Sõltumata põhjusest esineb rauavaegust 3–48%-l üle 12 kuu vanustel lastel. Lai varieeruvus tuleneb sellest, er eri riikides arvestatakse rauavaeguse diagnoosimisel eri hemoglobiiniväärtusi. Rauavaegusaneemia levimus Põhja-ja Lääne-Euroopas on < 5% ja  Ida-Euroopas vahemikus 9–50%. Levimus püsib kõrge hoolimata imetamise levimuse tõusust ja rauaga rikastatud toitude suurenenud valikust.
Põleti

Põleti on seade (või seadis – põletusseadis) põlevsegu moodustamiseks gaas-, vedel- või tolmkütusest ja oksüdeerijast (enamasti hapnik) ning põlevsegu põletamiseks. Põletiga saab põletusprotsessi reguleerida.
Vedelkütuspõletit nimetatakse sageli pihustiks.
Põleteid kasutatakse nt kütteseadmetes, aurukatelde kolletes, laborites.
On ka mitmesuguseid eripõleteid, nt laborites kasutatakse Bunseni, Teclu jt põleteid.
Bentoni maakond (Minnesota)

Ajalugu

Maakond moodustati 1849. aastal.
Maniküür

Maniküür (prantsuse keeles manucure < ladina keelest manus 'käsi' + cura 'hooldus') on käte, eelkõige sõrmeküünte iluhooldus.
Tõnu Puu

Tõnu Puu (sündinud 1936) on väliseesti majandusteadlane.
Ta töötab Umeå Ülikoolis.

Isiklikku

Tema endine abikaasa Gertrud Puu on bioloog, kes on kaitsnud doktoriväitekirja Umeå Ülikoolis organismide ööpäevarütmidest (1977).
ÜRO konventsioon kaupade rahvusvahelise ostu-müügi lepingute kohta

ÜRO konventsioon kaupade rahvusvaheliste müügilepingute kohta (üldkasutatav lühend CISG) on rahvusvaheline leping, mis pakub ühtlustatud müügireegleid ning on siduv riikidele, mis moodustavad kaks kolmandikku kogu maailmakaubandusest. See kirjutati alla Viinis 11. aprillil 1980. aastal ning seetõttu viidatakse sellele mõnikord kui Viini konventsioonile, kuid on oluline seda mitte segi ajada muude Viinis alla kirjutatud lepingutega. Leping jõustus 1. jaanuaril 1988 peale 10 riigi poolt ratifitseerimist. Konventsiooni depositaariks on ÜRO peasekretär.
Riigikogu ratifitseeris CISG-i 16. juunil 1993. President kirjutas ratifitseerimiskirjale alla 28. juunil 1993. Ühinemiskiri anti üle depositaarile 20. septembril 1993. Jôustus Eesti suhtes 1. oktoobril 1994.
Eesti keelde on konventsiooni tõlgitud 2 korda: esmakordsel avaldamisel 1993. aastal  ja uuesti 2002. aastal .
DeWitti maakond (Illinois)

DeWitti maakond (DeWitt County) on maakond USA-s Illinoisi osariigis. Geograafilised koordinaadid on 39°37' N, 90°29' W.
Maakonna halduskeskus ja suurim linn on Clinton.
Maakonna pindala on 1049 km², millest 20 km² moodustab veepindala.
Elanike arv oli 2010. aasta rahvaloenduse järgi 16 561. Aastal 2000 oli elanike arv 16 798.

Ajalugu

DeWitti maakond moodustati 1. märtsil 1839. aastal Maconi maakonna osast. Maakond sai nime New Yorgi osariigi seitsmenda kuberneri DeWitt Clintoni järgi.

Kliima

Madalaim kuu keskmine temperatuur jaanuaris on maakonna halduskeskuses Clintonis −8 °C (17 °F) ja kõrgeim juulis 31 °C (88 °F). Madalaim temperatuur on mõõdetud 1905. aasta veebruaris −32 °C (−25 °F) ja kõrgeim temperatuur 1954. aasta juulis 45 °C (113 °F). Keskmine kuu sajuhulk varieerub 50 mm veebruari ja juuli 115 mm vahel.
Artjom Suvorov

Artjom Suvorov (sündinud 7. veebruaril 1989 Tartus) on Eesti Keskerakonna venekeelne poliitik, Keskerakonna noortevolikogu esimees aastast 2008, Tartu abilinnapea 16. aprillist 2015.
Suvorov on sündinud ja kasvanud Tartus. Ta on õppinud Tartu Ülikoolis sotsioloogiat (bakalaureusekraad 2010, töö teema "Tartu linna eliitkooli ja tavakooli gümnasistide tuleviku perspektiivid ning nende võrdlus kahe kooli näitel", juhendaja Tarmo Strenze) ja töötanud söögikohas Suudlevad Tudengid tegevjuhina.
2009. aasta kohaliku omavalitsuse volikogude valimistel kogus Suvorov 191 häält, 2011. aasta Riigikogu valimistel 407 häält. 2011. aastal sai Suvorovist Keskerakonna fraktsiooni noorim liige Tartu linnavolikogus, kui Jevgenia Lindevaldt esitas avalduse Tartu linnavolikogust lahkumiseks. Volikogus on ta kuulunud arengu- ja planeerimiskomisjoni.
Pärast 2015. aasta Riigikogu valimiste järgseid muudatusi Tartu linnavolikogus ja linnavalitsuses tegi Keskerakond ettepaneku anda linnavalitsusest volikogu esimeheks siirduva abilinnapea Vladimir Šokmani koht Suvorovile. Suvorovi asendusliikmena pääseks volikokku Aleksandr Litvinenko, kes oli seal senise Riigikogu liikme Aivar Riisalu asendusliige.
2017. aasta KOV valimistel valiti ta 633 häälega taas volikokku.
18. oktoobril 2017 pidas Kaitsepolitsei Artjom Suvorovi kinni, kahtlustades teda pikema aja jooksul korduvalt altkäemaksu võtmises mitmele organisatsioonile toetussummade eraldamise eest.
Suvorov harrastab jalgpalli. Tema emakeel on vene keel, kuid ta peab end eestlaseks.
Anar Zeinalov

Saavutused

Üheksakordne Eesti meister Kreeka-Rooma maadluses: (2005, 2006, 2007, 2008, 2009, 2010, 2011, 2012, 2013)

Maailmameistrivõistlused Kreeka-Rooma maadluses

2009 Hering  kehakaalus 55 kg – 21. koht (osavõtjaid 35);
2010 Moskva  kehakaalus 55 kg – 25. koht (osavõtjaid 34);
2011 Istanbul  kehakaalus 55 kg – 15. koht (osavõtjaid 37);
2013 Budapest  kehakaalus 55 kg – 20. koht (osavõtjaid 33)

Euroopa meistrivõistlused Kreeka-Rooma maadluses

2008 Tampere  kehakaalus 55 kg – 16. koht (osavõtjaid 21)
2009 Vilnius  kehakaalus 55 kg – 10. koht (osavõtjaid 24)
2010 Bakuu  kehakaalus 55. kg – 9. koht (osavõtjaid 20)
2011 Dortmund  kehakaalus 55. kg – 5. koht (osavõtjaid 26)
2012 Belgrad  kehakaalus 60. kg – 12. koht (osavõtjaid 26)
2013 Thbilisi  – 9. koht (55 kg) (osavõtjaid 17)

OM valikturniir

2008 Rome-Ostia  – 8. koht (osavõtjaid 24);
2008 Novi Sad  – 7. koht (osavõtjaid 18);
2012 Sofia  – 3. koht (osavõtjaid 12);
2012 Vantaa  – 12. koht (osavõtjaid 19)

Rahvusvahelised turniirid

Grand Prix of Germany  Dortmund
2008. aasta – 3. koht (55 kg);
2009. aasta – 3. koht (55 kg);
2010. aasta – 13. koht (55 kg).
Golden Grand Prix
2011. aasta  – 13. koht (60 kg).
2012. aasta  – 9. koht (60 kg).
Herman Kare Tournament 
2011. aasta – 8. koht;
2013. aasta – 2. koht.
Vantaa Painicup 
2009. aasta – 6. koht;
2011. aasta – 13. koht
Arvo Haavisto Cup 
2009. aasta – 7. koht;
2010. aasta – 9. koht;
2013. aasta – 12. koht
Kristjan Palusalu mälestusvõistlused 
2009. aasta – 3. koht;
2011. aasta – 1. koht;
2013. aasta – 1. koht.
Georg Lurichi mälestusvõistlused 
2010. aasta – 2. koht
Wladyslaw Pytlasinski Cup 
2010. aasta – 13. koht;
2011. aasta – 23. koht;
2013. aasta – 19. koht
Põhjamaade meistrivõistlused
2007. aasta  – 4. koht;
2008. aasta  – 3. koht;
2010. aasta  – 1. koht;
2011. aasta  – 5. koht;
2013. aasta  – 5. koht.
Oskar Fischer

Oskar Fischer (sündinud 19. märtsil 1923 Ašis, Tšehhoslovakkias) on endine Saksa DV riigitegelane.
Oskar Fischer sündis Tšehhoslovakkias sudeedisaksa töölisperekonnas. Rahvakooli lõpetamise järel õppis ta aastatel 1937–1940 rätsepaks. 1941–1944 teenis ta Wehrmachtis. 1944. aastal langes ta Punaarmee kätte sõjavangi ja oli kuni 1946. aastani sõjavangis. Vangistusest tagasipöördumise järel töötas ta Tšehhoslovakkias kivimurrus, 1947. aastal saadeti aga välja Saksamaale Nõukogude okupatsioonitsooni. Ta astus Saksamaa Sotsialistlikku Ühtsusparteisse ja Saksa Vaba Noorsoo Liitu. 1947–1949 töötas ta Saksa Vaba Noorsoo Liidu Sprembergi allorganisatsiooni juhina. 1949. aastal sai ta Saksa Vaba Noorsoo Liidu Brandenburgi allorganisatsiooni eestseisuse liikmeks, 1949–1952 oli ta ka Saksa Vaba Noorsoo Liidu Kesknõukogu liige ja 1951–1952 Rahvusvahelise Demokraatliku Noorsoo Föderatsiooni sekretär
Alates 1952. aastast oli ta Rahvusvahelise Noorte Nõukogu liige. 1955–1959 oli Oskar Fischer Saksa DV saadik Bulgaarias ja seejärel kuni 1962. aastani Saksamaa Sotsialistliku Ühtsuspartei Keskkomitee sektorijuhataja. 1962–1965 õppis ta Moskvas NLKP Kõrgemas Parteikoolis. 1965–1975 töötas Oskar Fischer Saksa DV välisministri asetäitjana.
20. jaanuarist 1975 kuni 12. aprillini 1990 oli Oskar Fischer Saksa DV välisminister.
1971–1989 oli ta Saksamaa Sotsialistliku Ühtsuspartei Keskkomitee liige ja 1976–1990 Rahvakoja (parlamendi) liige.
Pabaži

Pabaži, vanasti ka Katrīnbāde on Läti linna Saulkrasti osa. Saulkrastiga liideti see piirkond aastal 1950. Pabaži asub linna lõunaosas. Pabažis on mitu võõrastemaja, lastepansionaat ja jalgrattamuuseum. Inčupe suudmes asub rannal looduskaitsealune luide Baltā kāpa.
Selle piirkonna kohta on juba XIII sajandil kasutatud nimetust Pabasile. Aastal 1764 rajas Katariina II toonase Pabaži riigimõisa mererannale puhkepaiga Katrīnbāde, mil saksa keeles nimeks Badeort Catharinenbad. Aastaks 1898 olid mõisa rannaäärsed maad osalt kaluritele, enamasti aga suvilakruntideks müüdud.
Aastal 1931 nimetati Katrīnbāde ümber Pabažiks. Pabaži raudteepeatus avati 1. juunil 1934. Aastal 1950 liideti asula Saulkrastiga.
Kanini poolsaar

Kanini poolsaar on poolsaar Euroopa põhjaosas Venemaal Valge ja Barentsi mere piiril. Selle edelarannikut ümbritseb Valge mere Mezeni laht, läänerannikut Valge meri, põhja- ja kirderannikut Barentsi meri ning idarannikut ümbritseb Barentsi mere Tšoša laht. Poolsaare pikkus põhjast lõunasse on üle 300 km, pindala umbes 10,5 tuhat km².
Poolsaare põhjapoolseim punkt on Kanin Nossi neem, idapoolseim punkt on Mikulkini neem.
Poolsaare põhjaosas paikneb Kanin Kameni kõrgustik kõrgusega kuni 241 m (Mohhovaja sopka).
Poolsaare läänerannikul asuvad Jažma, Kija ja Šoina asulad ning alaline polaarjaam Mikulkin Noss.
Kanep Põhja-Makedoonias

Kanepi kasutamine on Põhja-Makedoonias meditsiinilisel otstarbel seadusega lubatud, kuid mõnuainena keelatud.

Ravikanep

9. veebruaril 2016 andis Põhja-Makedoonia parlamendi tervishoiu komitee heakskiidu meditsiinilise marihuaana legaliseerimisele. Alates 2016. aasta juunist lubati patsientidel ilma retseptita osta 0,2% või väiksema kannabinoidide sisaldusega kanepiõli; suurema sisaldusega ravimid nõuavad retsepti.

Ebaseaduslik kasvatus

Põhja-Makedoonias kasvatatakse kanepit ainult väikestes kogustes, sest naaberriigi Albaania kanepi kvaliteet ja hind on paremad.
Ferdinand Johann Wiedemanni keeleauhind

Ferdinand Johann Wiedemanni keeleauhind on auhind, mis antakse väljapaistvate teenete eest eesti keele uurimisel, korraldamisel, õpetamisel, propageerimisel või kasutamisel.
Keeleauhinna andmise algatasid 1988. aastal Väike-Maarja Keskkooli õpetaja Irma Sild ja Energia kolhoosi esimees Jüri Sild. Rudolf Rimmeli vahendusel pälvis algatus nii kirjanike kui ka keeleteadlaste toetuse. Esialgu andis auhinda välja Energia kolhoos, seejärel toetasid seda Jüri Sild, Väike-Maarja vald ja Eesti Keele Sihtasutus. Alates 2004. aastast on see riiklik auhind, mille saaja määrab valitsus haridus- ja teadusministeeriumi komisjoni ettepanekul. Keeleauhind antakse üle 24. veebruaril. Iga laureaat istutab Väike-Maarjasse tamme. Auhinna suurus on aastatel 2004–2012 olnud 32 000 eurot (500 000 krooni).
Lõunatsuuga

Kirjeldus

Puu kasvab 30 meetri kõrguseks. Okkad on lamedad ja nõeljad, 1,2–4 cm pikkused ja 1–2 mm laiused; sarnanevad tsuuga okastega. Käbid on püstised, 2,5–5 cm pikkused.
Kasvab väikeste puhaspuistu gruppidena või segametsades, mis asuvad järskudel mäenõlvadel ja seljandikel 300–2300 m kõrgusel merepinnast. Areaalile on iseloomulikud jahe või mõõdukalt soe ja niiske kliima, esineb rohkelt sademeid ja udu.
On eriti ohustatud lageraiete tõttu, praegu siiski kaitse alla võetud.
Uno Maasikas

Uno-Georg Maasikas (21. mail 1931 – 13. mai 2019) oli eesti ajakirjanik.
1948. aastal astus Maasikas Tallinna Arhitektuuri- ja Ehitustehnikumi, kuid enne lõpetamist kutsuti Nõukogude armeesse, kust vabanes alles 1958.
14-aastaselt hakkas ta kaastööd tegema ajalehtedele ja Eesti Raadiole, Eesti Televisiooni kutsuti 1959. aastal informatsioonisaadete toimetajaks.
1968. aastal lõpetas Maasikas Leningradi Kõrgema Parteikooli ajakirjanduse erialal ja paar aastat hiljem, olles õppinud korraga kahes kõrgkoolis, Leningradi Teatri, Muusika ja Kinematograafia Instituudi telerežii osakonna.
ETV-s töötas ta korrespondendi, kommentaatori, saatejuhi ja peatoimetajana mitmes peatoimetuses. Muuhulgas juhtis ta saateid "Vaatevinkel" ja "Sõna vastuseks". 
Maasikas on olnud "Aktuaalse kaamera" asepeatoimetaja ja peatoimetaja ning Eesti Telefilmi kolleegiumi liige ja üleliidulise TV ja Raadio korrespondendipunkti juhataja Eestis.

Isiklikku

Tema poeg on diplomaat Matti Maasikas.
Francis Drake

Sir Francis Drake (1540 – 27. jaanuar 1596) oli Inglise meresõitja.
Bernard Giraudeau

Bernard René Giraudeau (18. juuni 1947 La Rochelle – 17. juuli 2010 Pariis) oli prantsuse filminäitleja ja lavastaja.
1963 astus Giraudeau mereväekooli inseneriõpilasena, lõpetades järgmisel aastal oma klassi parimana. Ta töötas 1964–1966 kopterikandjal "Jeanne d'Arc", seejärel fregatil "Duquesne" ja lennukikandjal "Clemenceau". Seejärel lahkus ta mereväest ja hakkas näitlejaks.
Ta on mänginud filmides "Viens chez moi, j'habite chez une copine" (1981, lavastaja Patrice Leconte), "Lemmikpoeg" ("Le Fils préféré", 1994), "Veepiisad tulistel kividel" ("Gouttes d’eau sur pierres brulantes", 2000, lavastaja François Ozon), "Väike Lili" ("Petite Lili", 2002), "See päev" ("Ce jour-la", 2003), "Kadunud meremehed" ("Les Marins perdus", 2003), "Mina olen palgamõrvar" ("Je suis un assassin", 2004), "Chok-Dee" (2005) ning paljudes teistes.
Aastail 1988–1996 lavastas ta 4 filmi, millest viimane kandis pealkirja "Les caprices d'un fleuve".
1992–2003 valmis tal 4 dokumentaalfilmi, mis moodustavad sarja "Bernard Giraudeau reisid". Kõik need räägivad Ladina-Ameerikast: Amasooniast, Tšiilist, Filipiinidest.
Kirjanikuna andis ta aastail 1992–2007 välja 8 raamatut. Neist kahe esimese, "Transamazonienne" ja "Les caprices d'un fleuve", pealkiri langeb kokku tema samal aastal valminud filmiga. Kuid ta on kirjutanud ka fotograafiast, avaldanud lasteraamatuid ja isegi audioraamatuid, lugedes Harry Potteri seeriat prantsuse keeles.
Giraudeau oli abielus filminäitleja ja kirjaniku Anny Duperey'ga. Neil sündis kaks last.
2000 haigestus Giraudeau vähki. Seetõttu eemaldati temalt vasak neer. Kuid 2005 toimus metastaas ja haigus lõi uuesti välja kopsus. Giraudeau väitis, et vähk pani ta oma elu ümber hindama ja iseennast paremini mõistma. Ta hakkas oma aega pühendama võitlusele vähi vastu, aga suri ise 17. juulil 2010 vähki.
Hyrrokkin (kuu)

Hyrrokkin või Saturn XLIV (esmane nimi S/2004 S 19) on Saturni looduslik kaaslane ning ta on üks Saturni kaaslaste skandinaavia grupi kuudest. Selle kuu avastasid 26. mail 2006 Scott S. Sheppard, David C. Jewitt, Jan Kleyna ja Brian G. Marsden, kes tegid avastuse 12. detsembrist 2004 kuni 30. aprillini 2006 tehtud vaatluste põhjal.
Nime sai kuu 2007. aasta aprillis skandinaavia mütoloogia naishiiu Hyrrokkini järgi, kes saatis teele Hringhorni – Baldri matuselaeva. Alguses kirjutati taevakeha nimi ühe r-iga (Hyrokkin), hiljem kahe r-iga (Hyrrokkin).
Hyrrokkin on umbes 8-kilomeetrise läbimõõduga ning tiirleb ümber Saturni planeedi pöörlemisele vastupidises suunas (retrograadsel orbiidil). Ühe tiiru tegemiseks ümber Saturni kulub tal 931,8 ööpäeva (või 914,29). Nelja vaatluskorra ajal 2013. aasta märtsis määras kosmoseaparaat Cassini ta sünoodiliseks pöörlemisperioodiks ligikaudu 12 tundi ja 45 minutit. Orbiidi pikem pooltelg on tal 18 437 000 km, orbiidi kalle ekliptika tasandi suhtes on 153,27° ja ekstsentrilisus 0,333 (või 0,360). Näivaks tähesuuruseks on 23,5.
Randvere mõis (Pühalepa)

Randvere mõis (saksa keeles Randefer) oli rüütlimõis Pühalepa kihelkonnas Läänemaal.
Green Bay Packers

Green Bay Packers on Ameerika Ühendriikide Ameerika jalgpalli liigas NFL osalev meeskond. 
Tema kodulinn on Green Bay Wisconsini osariigis ja kodustaadion Lambeau Field. Green Bay on väikseim linn, kus on NFL-is mängiv meeskond.
Packers mängib konverentsi NFC Põhjadivisjonis koos Chicago Bearsi, Detroit Lionsi ja Minnesota Vikingsiga. 
Spordiklubi asutati 1919. aastal. Nime sai meeskond esimeseks sponsoriks olnud pakkefirma järgi. Packersi nimi on liiga vanim siiani kasutatav nimi. Meeskonna värvid on kollane, roheline ja valge. Packersi logol on valge G rohelisel taustal.
Aastatel 1959–1967 oli Packersi peatreener Vince Lombardi, kelle käe all tuldi viis korda meistriks.
Green Bay on liiga meistriks tulnud rekordilised 13 korda, aastatel 1929, 1930, 1931, 1936, 1939, 1944, 1961, 1962, 1965, 1966, 1967, 1996 ja 2010.
Oma konverentsi meistriks on Packers tulnud aastatel 1960, 1961, 1962, 1965, 1966, 1967, 1996, 1997 ja 2010. Oma divisjoni meistriks on Packers tulnud 15 korda ja väljalangemismängudeni jõudnud 28 korda.
Meeskonna mängujuht (quarterback) on alates 2008. aastast Aaron Rodgers. Aastatel 1992–2007 oli meeskonna quarterback üks kõigi aegade edukamaid mängijaid Brett Favre, kelle nimel on enamik mängujuhtide rekordeid.
2010. aasta hooajal sai Packers oma divisjoni teisena väljalangemismängudele ning tuli seejärel konverentsi meistriks. 6. veebruaril 2011 peetud Super Bowlis võitis Green Bay Packers Pittsburgh Steelersi tulemusega 31–25.
Ewa Krzyżewska

Ewa Krzyżewska (täisnimi Anna Ewa Krzyżewska Kwiatkowska; 7. veebruar 1939 Varssavi – 30. juuli 2003 Hispaania) oli poola näitleja.
Ewa Krzyżewska oli luuletaja ja raadiotöötaja Juliusz Krzyżewski (1915–1944) tütar. 1962. aastal lõpetas ta Riikliku Ludwik Solski nimelise Teatrikooli Krakówis. Seejärel töötas viis aastat näitlejana Varssavi Draamateatris. Filmides mängis alates 1958. aastast. Sai tuntuks osatäitmisega Andrzej Wajda filmis "Tuhk ja teemant". Viimase filmirolli mängis 1973. aastal ja asus seejärel elama välismaale. Suri Hispaanias liiklusõnnetuses saadud vigastuste tagajärjel.
Theodor Lemba

Theodor Lemba (9. oktoober 1876 Tallinn – 16. mai 1962 New York) oli eesti pianist. Teda nimetatakse esimeseks eestlasest kontsertpianistiks.

Elulugu

Theodor Lemba sündis muusikute peres. Tema vend oli pianist ja helilooja Artur Lemba (1885–1963) ja õde metsosopran Ludmilla Hellat-Lemba (1879–1945). Theodor Lemba lõpetas 1901. aastal Peterburi konservatooriumi Felix Blumenfeldi ja Karl van Arki klaveriklassis.
Lembat saatis edu kontsertidel nii Lääne-Euroopas kui ka Venemaal. Eriti menukad olid tema ülesastumised tšehhi viiuldaja Jan Kubelikiga. 1904. aastal võttis ta osa Teodor Leszetycki meistrikursustest Viinis.
Aastatel 1905–1914 õpetas Lemba Riia muusikakoolis, mille direktor ja kaasomanik ta oli. Aastatel 1915–1922 oli ta Petrogradi konservatooriumi õppejõud, 1919. aastast professor. Siis naasis ta Eestisse ning oli vahemikus 1922–1944 klaveriõpetaja Tallinna Konservatooriumis. 
1944. aastal põgenes ta Nõukogude korra eest Saksamaale, kust emigreerus 1949. aastal USA-sse ning asus elama Montana osariiki Great Fallsi linna.
Variatsioonarvutus

Variatsioonarvutus on matemaatilise analüüsi haru, mis kasutab funktsionaalide variatsioone ((lõpmata) väikseid muutusi) funktsionaalide (kujutused funktsioonide hulgalt reaalarvude hulka) ekstreemumite (miinimumide ja maksimumide) leidmiseks. Funktsionaale väljendatakse sageli määratud integraalidena avaldistest, mis sisaldavad funktsioone ja nende tuletisi. Funktsioone, mis on funktsioonide ekstreemumid, saab leida Euleri-Lagrange'i võrrandi abil. 
Lihtne näide niisugusest ülesandest on leida lühim joon kahe punkti vahel. Kui kitsendusi ei ole, siis lahend on nende punktide vaheline sirglõik. Kui aga joon peab asetsema mingil pinnal, siis lahend ei ole nii ilmne ja lahendeid võib olla mitu. Neid lahendeid nimetatakse geodeetiliseks joonteks. Samalaadne ülesanne tuleneb Fermat' printsiibist: valgus liigub kahe punkti vahel mööda teed, millel on lühim optiline pikkus (optiline pikkus sõltub keskkonna materjalist). Mehaanikas on üks samalaadne printsiip vähima mõju printsiip.     
Paljud tähtsad ülesanded on seotud mitme muutuja funktsioonidega. Laplace'i võrrandi rajaväärtusülesannete lahendid rahuldavad Dirichlet' printsiipi. Plateau ülesande puhul  tuleb leida minimaalpind, mille äär on antud ruumiline joon. Lahendi saab sageli leida, kastes traadi seebimullilahusesse. Selliseid katseid on suhteliselt lihtne teha, kuid nende tõlgendamine ei ole kaugeltki lihtne, sest lokaalseid minimaalpindu võib olla mitu ja neil võib olla mttetriviaalne topoloogia.
Ernst August (Hannover)

Ernst August (20. november 1629 – 23. jaanuar 1698) oli Braunschweig-Lüneburgi hertsog ja Calenbergi vürst (pealinnaga Hannoveris). Aastal 1692 nimetas keiser ta kuurvürstiks; siiski jõustus see alles aastal 1708.
Eesti Ornitoloogiaühing

Eesti Ornitoloogiaühing (EOÜ) on vabatahtlik ühendus, mille eesmärkideks on Eesti linnustiku kaitse, uurimine ja tutvustamine.

Ajalugu

EOÜ asutati 1. mail 1921.
Pikka aega EOÜ ei tegutsenud, sel ajal oli peamiseks ornitolooge koondavaks organisatsiooniks Eesti Looduseuurijate Seltsi ornitoloogiasektsioon. Alates 2000. aastast on ta rahvusvahelise linnukaitseorganisatsiooni BirdLife International koostööpartner Eestis. 2018. aasta 7. aprillil valiti EOÜ uueks ingliskeelseks nimeks BirdLife Estonia.
Adolf Weil

Adolf Weil (7. veebruar 1848 Heidelberg – 23. juuli 1916 Wiesbaden) oli arstiteadlane.
Professori poeg. Õppis Heidelbergi, Berliini ja Viini Ülikoolis, oli Heidelbergi Ülikooli assistent ja eradotsent 1872–1876 ning professor 1876–1886. Töötas Tartu Ülikooli eripatoloogia ja kliiniku professorina 1886–1887.
Teedla mõis

Teedla mõis (saksa keeles Thetlia) oli rüütlimõis Puhja kihelkonnas Tartumaal. Nüüdisajal jääb mõis Tartu maakonda Elva valda.
Mõisat mainiti esimest korda 1582. 19. sajandi lõpul ei olnud seda mõisat enam rüütlimõisate nimekirjas.
Kibe paprika

Klassifikatsioon

Kibe paprika on liigitatud Cronquisti ja APG III süsteemis maavitsalaadsete seltsi maavitsaliste sugukonda.

Nimetus

Kajenni paprika on nime saanud Prantsuse Guajaanale kuuluva linna Cayenne'i järgi.
John Boyne

Film

Filmikompaniid Heyday ja Miramax tegid Boyle'i romaanist "Poiss triibulises pidžaamas" filmiversiooni, mis filmiti 2007. aasta keskel Budapestis ja esilinastus 2008. aasta lõpus. Filmis mängivad Asa Butterfield, David Thewlis, Vera Farmiga, Rupert Friend ja Sheila Hancock.
Hedi Viisma

Hedi Viisma (sündinud 1979) on eesti kromaatilise kandle mängija.
Viisma on õppinud kromaatilist kannelt G. Otsa nimelises Tallinna Muusikakoolis ja magistrantuuris Soomes Sibeliuse Akadeemias.
Viisma on kromaatilist kannelt õpetanud Eesti Muusika- ja Teatriakadeemias.